Komisijos direktyva
1989 m. rugpjūčio 1 d.
derinanti su technikos pažanga Tarybos direktyvą 76/758/EEB dėl valstybių narių įstatymų, reglamentuojančių motorinių transporto priemonių ir jų priekabų viršutinius gabaritinius, priekinius gabaritinius, galinius gabaritinius, stabdymo signalo, dienos ir šoninius gabaritinius žibintus, suderinimo
(89/516/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1], su paskutiniais pakeitimais, padarytais Direktyva 87/403/EEB [2], ypač į jos 11 straipsnį,
atsižvelgdama į 1976 m. liepos 27 d. Tarybos direktyvą 76/758/EEB dėl valstybių narių įstatymų, reglamentuojančių motorinių transporto priemonių ir jų priekabų viršutinius gabaritinius, priekinius gabaritinius, galinius gabaritinius, stabdymo signalo, dienos ir šoninius gabaritinius žibintus, suderinimo [3], su paskutiniais pakeitimais, padarytais Direktyva 87/354/EEB [4],
ypač į jos 10 straipsnį,
kadangi, atsižvelgiant į patirtį, dabar įmanoma supaprastinti šio tipo žibintų EEB sudėtinės dalies tipo patvirtinimo ženklą, kai tie žibintai yra sugrupuoti, kombinuoti ar tarpusavyje sujungti su kitais žibintais, ir iš dalies pakeisti tam tikras nuostatas, atsižvelgiant į įvykusią technikos pažangą;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo motorinių transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/758/EEB priedų sąrašas ir 0, I, II ir III priedai iš dalies pakeičiami pagal šios direktyvos priedą.
2 straipsnis
1. Nuo 1990 m. sausio 1 d. nė viena valstybė narė neturi teisės:
a) - atsisakyti tam tikram transporto priemonių tipui suteikti EEB tipo patvirtinimą, išduoti Direktyvos 70/156/EEB 10 straipsnio 1 dalies trečioje įtraukoje nurodytą dokumentą arba suteikti nacionalinį tipo patvirtinimą,
- uždrausti pradėti eksploatuoti transporto priemones,
jei skersinio kontūro gabarito, priekiniai (šoniniai), galiniai (šoniniai) gabarito ir stabdymo žibintai atitinka šios direktyvos nuostatas;
b) - atsisakyti suteikti EEB sudėtinės dalies tipo patvirtinimą arba nacionalinį tipo patvirtinimą skersinio kontūro gabarito, priekiniams (šoniniams), galiniams (šoniniams) gabarito ir stabdymo žibintams, jei jie atitinka šios direktyvos nuostatas,
- uždrausti pateikti į rinką skersinio kontūro gabarito, priekinius (šoninius), galinius (šoninius) gabarito ir stabdymo žibintus, jei jie paženklinti EEB tipo patvirtinimo ženklu, suteiktu pagal šios direktyvos nuostatas.
2. Nuo 1990 m. liepos 1 d. valstybės narės:
a) - nebeišduoda Direktyvos 70/156/EEB 10 straipsnio 1 dalies trečioje įtraukoje nurodyto dokumento transporto priemonių tipui, kurio skersinio kontūro gabarito, priekiniai (šoniniai), galiniai (šoniniai) gabarito ir stabdymo žibintai neatitinka šios direktyvos nuostatų,
- gali atsisakyti suteikti nacionalinį tipo patvirtinimą transporto priemonių tipui, kurio skersinio kontūro gabarito, priekiniai (šoniniai), galiniai (šoniniai) gabarito ir stabdymo žibintai neatitinka šios direktyvos nuostatų;
b) - nebesuteikia EEB sudėtinės dalies tipo patvirtinimo skersinio kontūro gabarito, priekiniams (šoniniams), galiniams (šoniniams) gabarito ir stabdymo žibintams, jei jie neatitinka šios direktyvos nuostatų,
- gali atsisakyti suteikti nacionalinį tipo patvirtinimą skersinio kontūro gabarito, priekiniams (šoniniams), galiniams (šoniniams) gabarito ir stabdymo rodiklio žibintams, jei jie neatitinka šios direktyvos nuostatų.
3. Nuo 1995 m. spalio 1 d. valstybės narės gali uždrausti pradėti eksploatuoti transporto priemones, kurių skersinio kontūro gabarito, priekiniai (šoniniai), galiniai (šoniniai) gabarito ir stabdymo žibintai neatitinka šios direktyvos nuostatų, taip pat - pateikti į rinką tokius žibintus, kurie nėra paženklinti sudėtinės dalies tipo patvirtinimo ženklu, suteiktu pagal šios direktyvos nuostatas.
4. Nepaisant šio straipsnio 2 dalies b punkto, valstybės narės toliau pripažįsta EEB sudėtinės dalies tipo patvirtinimą, suteiktą skersinio kontūro gabarito, priekiniams (šoniniams), galiniams (šoniniams) gabarito ir stabdymo rodiklio žibintams pagal Direktyvą 76/758/EEB, jei jie skirti montuoti į jau naudojamas transporto priemones, ir taip pat gali suteikti EEB sudėtinės dalies tipo patvirtinimą Direktyvą 76/758/EEB skersinio kontūro gabarito, priekiniams (šoniniams), galiniams (šoniniams) gabarito ir stabdymo rodiklio žibintams, jei jie yra skirti naudoti kaip pakaitinės naudojamų transporto priemonių dalys ir techniškai neįmanoma, kad minėti įtaisai atitiktų šios direktyvos nuostatas.
3 straipsnis
Valstybės narės priima nuostatas, kurios, įsigaliojusios iki 1989 m. gruodžio 31 d., įgyvendina šią direktyvą. Jos nedelsdamos apie tai praneša Komisijai.
Pagal pirmą pastraipą priimtose nuostatose turi būti aiški nuoroda į šią direktyvą.
4 straipsnis
Ši direktyva skirta valstybėms narėms.
Priimta Briuselyje, 1989 m. rugpjūčio 1 d.